25.4.2023
EL
Επίσημη Εφημερίδα της Ευρωπαϊκής Ένωσης
L 110/9
Η εν λόγω έκθεση προόδου θα πρέπει να λαμβάνει υπόψη, μεταξύ άλλων, την πρόοδο όσον αφορά την ανάπτυξη οχημάτων μηδενικών και χαμηλών εκπομπών, ιδίως στην κατηγορία των ελαφρών επαγγελματικών οχημάτων, καθώς και τα μέτρα σε ενωσιακό, εθνικό και τοπικό επίπεδο για τη διευκόλυνση της μετάβασης των κρατών μελών σε ελαφρά οχήματα μηδενικών εκπομπών, τις εξελίξεις των τιμών τους και της ενεργειακής τους απόδοσης, την ανάπτυξη υποδομών εναλλακτικών καυσίμων και την πρόοδο στην ανάπτυξη δημόσιων και ιδιωτικών υποδομών επαναφόρτισης και ανεφοδιασμού, που θα καθοριστούν σε κανονισμό του Ευρωπαϊκού Κοινοβουλίου και του Συμβουλίου για την ανάπτυξη υποδομών εναλλακτικών καυσίμων και την κατάργηση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου («κανονισμός για τις υποδομές εναλλακτικών καυσίμων») και σε αναδιατύπωση της οδηγίας 2010/31/ΕΕ του Ευρωπαϊκού Κοινοβουλίου και του Συμβουλίου (19), τις δυνατότητες των καινοτόμων τεχνολογιών όσον αφορά την επίτευξη κλιματικά ουδέτερης κινητικότητας, την ανταγωνιστικότητα σε διεθνές επίπεδο, τις επενδύσεις στην αλυσίδα αξίας της αυτοκινητοβιομηχανίας, και την αναβάθμιση των δεξιοτήτων και την επανειδίκευση των εργαζομένων, καθώς και τον μετασχηματισμό των δραστηριοτήτων, ιδίως στις ΜΜΕ.
Η έκθεση προόδου θα πρέπει επίσης να βασίζεται στις διετείς εκθέσεις προόδου που πρέπει να υποβάλλουν τα κράτη μέλη στο πλαίσιο του κανονισμού για τις υποδομές εναλλακτικών καυσίμων.
Η Επιτροπή θα πρέπει να διαβουλεύεται με τους κοινωνικούς εταίρους κατά την προετοιμασία της έκθεσης προόδου και να λαμβάνει υπόψη τα αποτελέσματα του κοινωνικού διαλόγου.
Οι καινοτομίες στην αλυσίδα εφοδιασμού της αυτοκινητοβιομηχανίας συνεχίζονται.
Καινοτόμες τεχνολογίες, όπως η παραγωγή ηλεκτροκαυσίμων με δέσμευση από τον αέρα, εάν αναπτυχθούν περαιτέρω, θα μπορούσαν να προσφέρουν προοπτικές για οικονομικά προσιτή, κλιματικά ουδέτερη κινητικότητα.
Ως εκ τούτου, η Επιτροπή θα πρέπει να παρακολουθεί την πρόοδο όσον αφορά την κατάσταση της καινοτομίας στον τομέα αυτό στο πλαίσιο της οικείας έκθεσης προόδου.
(17)
Για την προστασία του περιβάλλοντος και της υγείας των πολιτών σε όλα τα κράτη μέλη είναι σημαντικό να απαλλαγεί επίσης ο υφιστάμενος στόλος από τις ανθρακούχες εκπομπές.
Η αγορά μεταχειρισμένων οχημάτων προκαλεί τον κίνδυνο μετατόπισης των εκπομπών CO2, καθώς και της ατμοσφαιρικής ρύπανσης, στις λιγότερο οικονομικά ανεπτυγμένες περιφέρειες της Ένωσης.
Για να επιταχυνθεί η μείωση των εκπομπών από τον υφιστάμενο στόλο και να επισπευστεί η μετάβαση σε μεταφορές μηδενικών εκπομπών, είναι υψίστης σημασίας να ενθαρρυνθεί η μετατροπή των οχημάτων με κινητήρα εσωτερικής καύσης σε ηλεκτρική κίνηση με συσσωρευτή ή κυψέλες καυσίμου, μεταξύ άλλων με την αξιολόγηση του τρόπου διευκόλυνσης της ανάπτυξης τέτοιων λύσεων σε κράτη μέλη.
(18)
Όπως αναφέρεται στην ανακοίνωση της Επιτροπής, της 18ης Μαΐου 2022, με τίτλο «Σχέδιο REPowerEU», προκειμένου να ενισχυθεί η εξοικονόμηση ενέργειας και η ενεργειακή απόδοση στον τομέα των μεταφορών και να επιταχυνθεί η μετάβαση σε οχήματα μηδενικών εκπομπών, είναι σημαντικό να αυξηθεί το μερίδιο των οχημάτων μηδενικών εκπομπών στους στόλους των δημόσιων και εταιρικών αυτοκινήτων πάνω από ένα ορισμένο μέγεθος.
Για τον σκοπό αυτό, η ανακοίνωση της Επιτροπής της 18ης Οκτωβρίου 2022 με τίτλο «Πρόγραμμα εργασίας της Επιτροπής για το 2023» περιλαμβάνει μια πρωτοβουλία για τον οικολογικό προσανατολισμό των εταιρικών στόλων.
Όταν προτείνει την εν λόγω πρωτοβουλία, η Επιτροπή θα πρέπει να διασφαλίζει ισότιμους όρους ανταγωνισμού και να αποφεύγει τον κατακερματισμό της εσωτερικής αγοράς.
(19)
Για να προωθηθεί η χρήση οχημάτων που καταναλώνουν λιγότερη ενέργεια, η Επιτροπή θα πρέπει να διερευνήσει τις επιπτώσεις του καθορισμού ελάχιστων ορίων ενεργειακής απόδοσης για τα καινούργια επιβατικά αυτοκίνητα και τα καινούργια ελαφρά επαγγελματικά οχήματα μηδενικών εκπομπών που διατίθενται στην αγορά της Ένωσης.
(20)
Οι στόχοι για το σύνολο του στόλου οχημάτων της ΕΕ πρέπει να συμπληρωθούν με την αναγκαία ανάπτυξη υποδομών επαναφόρτισης και ανεφοδιασμού, που πρόκειται να καθοριστούν στον κανονισμό για τις υποδομές εναλλακτικών καυσίμων και στην αναδιατύπωση της οδηγίας 2010/31/ΕΕ. Υπό το πρίσμα αυτό, είναι πρωταρχικής σημασίας να συνεχιστούν και να αυξηθούν οι επενδύσεις για την ανάπτυξη των απαραίτητων υποδομών.
Παράλληλα, είναι υψίστης σημασίας να διασφαλιστεί η ταχεία ανάπτυξη ανανεώσιμης ενέργειας, όπως προβλέπεται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (20).
(21)
Οι κατασκευαστές θα πρέπει να διαθέτουν επαρκή ευελιξία όσον αφορά την προσαρμογή των στόλων τους με την πάροδο του χρόνου, ώστε να διαχειριστούν τη μετάβαση σε οχήματα μηδενικών εκπομπών με οικονομικά αποδοτικό τρόπο, ώστε να υποστηρίζεται η ανταγωνιστικότητά τους και να προετοιμάζεται το έδαφος για περαιτέρω καινοτομίες.
Ως εκ τούτου, είναι σκόπιμο να διατηρηθεί η προσέγγιση της μείωσης των επιπέδων-στόχου ανά πενταετία.
(19) Οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (ΕΕ L 153 της 18.6.2010, σ. 13).
(20) Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).